



­­­Midlertidig dispensasjon fra utdanningskravet og kravet om norskferdigheter

Formål

Sikre at barnehagen har en forsvarlig pedagogisk og administrativ ledelse, og at styrer/pedagogisk leder har utdanning som barnehagelærer.

Sikre at fast eller midlertidig ansatte i styrer eller pedagogisk leder stilling har tilstrekkelige norskferdigheter.

Gjelder for

Ordinære kommunale og private barnehager.

Lovgrunnlag

* Barnehagelovens § 24 Styrer.
* Barnehagelovens § 25 Pedagogisk bemanning.
* Barnehagelovens § 27 Krav om norskferdigheter for personer med utenlandske yrkeskvalifikasjoner som styrer eller pedagogisk leder.
* Forskrift om pedagogisk bemanning og dispensasjon i barnehager § 3 Midlertidig dispensasjon fra utdanningskravet og kravet om norskferdigheter.
* Forvaltningsloven § 2b – enkeltvedtak.
* Forvaltningsloven kapittel VI – om klage.

Generelt

**Dispensasjon fra utdanningskravet:**

Kommunen som barnehagemyndighet kan innvilge dispensasjon fra utdanningskravet for styrer og pedagogisk leder for inntil ett år om gangen, dersom:

* barnehageeier søker om det, stillingen det søkes dispensasjon for har vært offentlig utlyst og det ikke har meldt seg kvalifiserte søkere.

Kommunen som barnehagemyndighet kan stille vilkår ved dispensasjonen.

En søknad om dispensasjon fra utdanningskravet for pedagogisk leder skal gjelde for en bestemt person, i en bestemt stilling i en bestemt barnehage. Søknaden skal inneholde en skriftlig uttalelse fra barnehagens styrer.

**Dispensasjon fra kravet om norskferdigheter:**

Kommunen som barnehagemyndighet kan innvilge dispensasjon fra kravet om norskferdigheter for personer med utenlandske yrkeskvalifikasjoner som styrer eller pedagogisk leder, dersom:

* barnehageeier søker om det, stillingen det søkes dispensasjon for har vært offentlig utlyst og det ikke har meldt seg kvalifiserte søkere.

Dispensasjonen innvilges for inntil ett år av gangen og gjelder den personen det søkes dispensasjon for og til en bestemt stilling i en bestemt barnehage.

Når det av ulike årsaker ikke kan lyses ut stilling (for eksempel ved sykefravær der varighet på sykefraværet ikke er avklart, eller andre kortere vikariater), kan det ikke søkes, eller gis dispensasjon fra krav i barnehageloven §§ 24, 25 og 27.

Barnehageeier skal vurdere om det bør søkes dispensasjon etter Forskrift om pedagogisk bemanning i barnehage, eventuelt ta kontakt med barnehagemyndigheten for nærmere avklaring.

I stilling som styrer eller pedagogisk leder der det er innvilget delvis eller hel permisjon, skal stillingen lyses ut og det skal søkes om dispensasjon i samsvar med lovkrav i barnehageloven §§ 24, 25 og 27.

Vedtaket er et enkeltvedtak. Klageinstans er fylkesmannen i Østfold.

Fremgangsmåte

Barnehageeier benytter kommunens utarbeidede søknadsskjema.

Søknad sendes Råde kommune v/ Barnehagemyndigheten pr post eller e-post.